Papersnake/gushiwen huggingface dataset:
赠虎丘僧道辉游天台二首
周文璞（宋代）

世赞碑文换，穹龟上绿苔。
琵琶不可听，楼阁更堪哀。
竹动禅僧入，梅香冻雀回。
开函翻内典，日晚未归来。
跋楚老帖
王庭圭（宋代）

佛固不可求，会处岂容说。苦作如是言，为谁略饶舌。
与蒲宗孟传正察推
冯山（宋代）

五月热无事，讼庭若扫刷。眼底簿书静，独坐痴闷发。

上马出门去，不避烦与渴。幕中访贤友，且欲纾拥阏。

洒水延我坐，解带意思活。清谈破尘滓，快若饮冰雪。

青衫虽同服，所处类巾袜。道均语言合，殊不间毫发。

十篇诗总解，金玉自磨戛。往时草草读，恨不见本末。

全编使我尽，万漏都一括。诸君好诗学，论议每相轧。

破碎失本源，十尝见七八。圣途久荒废，怜君力锄鏺。

汉安隆中集，应和类控楬。驰骋气力壮，嵩岱可手揭。

形容若绘画，讥讽过赏罚。回头索平淡，春兴最清越。

意外得真巧，漫不露彫割。此皆绪馀尔，太仓出圭撮。

予虽素无闻，少小颇奸黠。僻涩追古意，芬芳慕贤哲。

独自狂妄走，屡遭流辈喝。中道偶成病，两眼痛欲瞎。

见字辄昏雾，恨无金篦刮。凛凛忧痼废，那更寻旧扎。

平生志高远，缩小仅如钵。又从县道来，屈强且回拔。

吏责常恐嚇，民事日喧聒。中烦变憔悴，馀愤成呕哕。

衔辔脱未去，俛首就一秣。大叫虽慷慨，壮图已销杀。

清华果无分，看人起门阀。羡君名声好，风谊纵超拔。

凭陵欲轩翥，去势不可遏。然犹滞巴徼，官况饱辛辣。

始初未识面，展手思挽撮。相值偶相得，青松引藤葛。

意气始投合，底里尽表察。文字本非敌，轻舫触巨筏。

雅趣均厚薄，高论借迂阔。穷中烦慰藉，何异鱼喣沫。

俗态重趋走，仕路饶险滑。且当学鸿渐，不能助苗揠。

穷达盖有命，运转随坱圠。盖棺事始定，尝闻古人说。

功名倘可期，因君为寻掇。
又和二首
黄庭坚（宋代）

西风鏖残暑，如用霍去病。
疏沟满莲塘，扫叶明竹迳。
中有寂寞人，自知圆觉性。
心猿方睡起，一笑六窗静。
秋怀 其二
吴允禄（明代）

南山有乔木，采伐常丁丁。念此岁云暮，蹉跎竟无成。

把镜昔黟然，忽已为星星。感叹不能已，晨曦照东荣。

愿因归飞鸟，寄言勖友生。
题董邦达松阴消夏图 其四
弘历（清代）

虬影童童盖四邻，谡闻幽籁拂衣巾。漫言高士能消暑，我亦薰风解愠人。
吊同里沈凡民先生
王家枚（清代）

大雅今谁续，临风泪暗弹。一身三绝艺，十载七迁官。

冯蒋镌新录，冰斯订古欢。白门寻废垄，宰树夕阳寒。
寄李十二白二十韵
杜甫（唐代）

昔年有狂客，号尔谪仙人。
笔落惊风雨，诗成泣鬼神。
声名从此惊，汩没一朝伸。
文采承殊渥，流传必绝伦。
龙舟移棹晚，兽锦夺袍新。
白日来深殿，青云满后尘。
乞归优诏许，遇我宿心亲。
未负幽栖志，兼全宠辱身。
剧谈怜野逸，嗜酒见天真。
醉舞梁园夜，行歌泗水春。
才高心不展，道屈善无邻。
处士祢衡俊，诸生原宪贫。
稻粱求未足，薏苡谤何频。
五岭炎蒸地，三危放逐臣。
几年遭鵩鸟，独泣向麒麟。
苏武先还汉，黄公岂事秦。
楚筵辞醴日，梁狱上书辰。
已用当时法，谁将此义陈。
老吟秋月下，病起暮江滨。
莫怪恩波隔，乘槎与问津。
立春日大雪有雷电雹次日大雪雷雹越十日又大雪尺余奇寒纪事
周天度（清代）

惟王首载春，岁行摄提格。青籥启蛰房，万物未甲坼。

长衔竞腰鼓，临望纪元夕。土牛送滕六，忽与谢仙迫。

同云幂四维，急羽飞六翮。乍如珠跳瓦，俄看径曳帛。

阳冰鼓阴火，殷动顿旁魄。苏苏或遂泥，索索更来虩。

严风吹樛枝，照耀雀锡白。旅人叹龟手，重纩齿余齰。

吾闻古洪都，方舆称水泽。其地濒江湖，其俗便絺绤。

长虞炎精炽，无虑玄冥赫。何渠积淹旬，黍律骄不易。

踆乌蹲寒号，顾菟伏猬磔。得无载籍诞，或者司历失。

昨宵气加凛，飞惨又骚驿。夜漏咽层冰，晓色射窗隙。

龙战警百万，鹤语动寻尺。上天岂无意，史氏慎取索。

竹歌哀黄台，鹅池拉蔡栅。况今蓬婆外，壮士犹负戟。

谁欤薛孤延，敢告庄青翟。纪异咄咄词，放管落枣核。
春游回文诗
王融（南北朝）

枝分柳塞北，叶暗榆关东。垂条逐絮转，落蕊散花丛。

池莲照晓月，幔锦拂朝风。低吹杂纶羽，薄粉艳妆红。

离情隔远道，叹结深闺中。
对雪和子厚弟四首
王之道（宋代）

瑶林我家风，银色佛世界。
冷冷一川水，淙玉漱寒濑。
敲冰往得鱼，拨冻自挑菜。
山居果如此，冷暖在交态。
百香诗 其四十四 桂花
郭居敬（元代）

谁剪仙花四出黄，枝枝叶叶翠交相。世人若把黄金比，只恐黄金不解香。
鹧鸪天 其三
范成大（宋代）

嫩绿重重看得成。曲栏幽槛小红英。酴醾架上蜂儿闹，杨柳行间燕子轻。

春婉娩，客飘零。残花浅酒片时清。一杯且买明朝事，送了斜阳月又生。
游普照寺怀古效山谷体
郭仪霄（清代）

普照寺前尘不嚣，将军舍宅开堂坳。丛林郁郁青天高，公权健堂碑亭牢。

当年寺富佛亦豪，上方钟鼓无暮朝。撞檐铁马声喧呶，媚佛求福纷牛毛。

劫灰飞荡山寂寥，鹿女踯躅狙公号。阴房圯树生木妖，佛火无光山鬼骄。

世尊潦倒沙弥逃，莲花高座长蓬蒿。腹脐剥落鼪鼯巢，霜零露渍风萧骚。

行脚不见僧打包，募化无人输金刀。冷处谁肯纸钱烧，广生宫刹风景饶。

头陀兀秃紫衣飘，士女杂遝相招邀。庄严缨络七宝翘，咫尺对望分壤霄。

空门亦苦炎凉遭，何况人间富贵交。得势失势如风潮，安得龙公白丝袍，迎取钦老诛菅茅。
环谷八咏 其四 荔阴渔矶
王渐逵（明代）

兴足不设机，只以荔为饵。犹恨风触枝，深我群鱼智。
去冬过石潭上时吴义夫同行欣然谓予曰诗境甚
孙岩（宋代）

长潭有令姿，山绿纳空洞。
轩轩吴武陵，曾此接飞鞚。
殷勤顾我笑，诗材不胜用。
重来春事深，物采尤错综。
褚小强怀大，秀异肯受控。
沈吟日已昃，十彀才一中。
故人抱才藻，众象入嘲弄。
即今温水馆，匡坐教弦诵。
嗟哉实前语，束苇代杗栋。
明当寄东风，烟水发清梦。
烟溪义渡四首 其三
章懋（明代）

济巨平生每自期，歙南聊作小施为。莫吟幽草黄鹂句，未是春潮雨急时。
奉和鲁望渔具十五咏。射鱼
皮日休（唐代）

注矢寂不动，澄潭晴转烘。下窥见鱼乐，怳若翔在空。

惊羽决凝碧，伤鳞浮殷红。堪将指杯术，授与太湖公。
点绛唇·秋雨弥空
曹勋（宋代）

秋雨弥空，冷侵窗户琴书润。

四檐成韵。孤坐无人问。

壮志消沈，喜入清闲运。

常安分。炷烟飘尽。更拨余香烬。
忆昨行和张十一
韩愈（唐代）

忆昨夹钟之吕初吹灰，上公礼罢元侯回。车载牲牢瓮舁酒，

并召宾客延邹枚。腰金首翠光照耀，丝竹迥发清以哀。

青天白日花草丽，玉斝屡举倾金罍。张君名声座所属，

起舞先醉长松摧。宿酲未解旧痁作，深室静卧闻风雷。

自期殒命在春序，屈指数日怜婴孩。危辞苦语感我耳，

泪落不掩何漼漼.念昔从君渡湘水，大帆夜划穷高桅。

阳山鸟路出临武，驿马拒地驱频隤.践蛇茹蛊不择死，

忽有飞诏从天来。伾文未揃崖州炽，虽得赦宥恒愁猜。

近者三奸悉破碎，羽窟无底幽黄能。眼中了了见乡国，

知有归日眉方开。今君纵署天涯吏，投檄北去何难哉。

无妄之忧勿药喜，一善自足禳千灾。头轻目朗肌骨健，

古剑新劚磨尘埃。殃消祸散百福并，从此直至耇与鲐。

嵩山东头伊洛岸，胜事不假须穿栽。君当先行我待满，

沮溺可继穷年推。
同周湛二上人游西湖之北山天竺晚归得十绝
释绍嵩（宋代）

好是春风湖上亭，轩空小憩俗尘清。
湖山有意留侬款，杨柳飞花乱晚晴。
登衡岳值风雾至绝顶忽霁感灵贶赋二十韵
黄佐（明代）

炎德殿南戒，玄功协北祇。大哉祝融祀，邈矣陶唐时。

锡民溥鸿祝，翊国隆骏基。明明翼轸列，滔滔江汉驰。

屹柱立乾栋，连络亘地维。衣带萦三湘，婴孺抚九疑。

攒峰锁苍雾，标岚横彩霓。青玉固葱茜，朱陵亦葳蕤。

兹山擅雄峻，伊予嗜灵奇。停舻谐夙愿，彯节随所之。

仰探丹凤穴，俯见玄豹崖。冥濛苦氛祲，窈窕多路岐。

皎镜雪方积，虚壑风何悲。岂知淩绝巘，及此娱晴曦。

歘吸朅灵景，混茫开太仪。烟霭散林薄，云光溢川坻。

平崖少延伫，穷发皆可窥。振衣望郢甸，披云辨京圻。

如彼朝阳鸟，跂尔梧桐枝。整翮自兹去，翱翔本无期。
六月朔得谔斋弟书 其一
顾奎光（清代）

闻道慈闱健，平安得汝书。别来儿女大，深忆弟兄孤。

边徼犹羁宦，家山未定居。今宵归梦好，暂遣旅愁除。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其一
程俱（宋代）

向来越溪吟，丘壑今在眼。不嫌鶗䳏鸣，所恨岁晼晚。
寿春进祝圣七首 搜扬草泽
贯休（唐代）

俟时兼待价，垂棘出尘埃。仄席三旌切，移山万里来。

烟霞衣上落，阊阖雪中开。寿酒今朝进，无非出世才。
句 其七
王庭圭（宋代）

残春铃阁无公事，来就酴醾放晚衙。
偈颂二百零五首
释正觉（宋代）

百草头上平生事，闹市门前百亿身。
及尽如许闲影响，体明空劫那边人。
那边人，何所有，
白云断处青山秀。绝他缘，
唯自守，结夏须教醭生口。
有说便是野干鸣，无说自然师子吼。
极相思
太尉夫人（宋代）

柳烟霁色方春。花露逼金茎。秋千院落，海棠渐老，才过清明。
嫩玉腕托香脂脸，相傅粉、更与谁情。秋波绽处，相思泪迸，天阻深诚。
句 其十
晁迥（宋代）

浮生七十今踰九，已是超群越世人。
门巷
丘葵（宋代）

门巷萧条绝市声，吟肩终日耸崚嶒。
瘦如华表秋来鹤，贫似丛林旦过僧。
渴吻漫消茶一碗，枯肠不饱稻三升。
交游岂是相违意，四十无闻自可憎。
春意三绝 其二
李彭（宋代）

裁云为柳雪为花，恼乱中年春意赊。庭宇风微教驯鹤，池塘日暖浴娇鸦。
送兄茂瞻机宜之官广东
范浚（宋代）

黄芦鬣鬣秋风肥，鬼雨洒草南山悲。

长涂客子动愁肺，往往扪辙多思归。我兄岂不感时节，东床卷席将何之。

自言南州有元帅，标鉴本是阳秋皮。荐绅奔走欲定价，一见许我奇男儿。

提撕表奏置戎幕，使我坐握官机宜。

高生所愧国士知，不辞触热向武威。我今去路虽千里，敢以驱驰负知己。

南州最盛肩京都，昔人欲语停杯馀。地灵孕秀多异产，鼊皮蚺蟾如虫蛆。

旧闻民俗蛮顽甚，蜂屯蚁杂难爬梳。圣朝神化与换骨，讵事草薙髡根株。

我兄智囊载大腹，抚俗自应才有馀。腰间长剑生铜吼，可脍蛮王快屠狗。

后当归路持旌麾，六印黄金大如斗。
下第出春明门
李山甫（唐代）

曾和秋雨驱愁入，却向春风领恨回。

深谢灞陵堤畔柳，与人头上拂尘埃。
游补陀
张子滔（明代）

嶙峋仙界锦城堆，宝树琼花面面回。势压海门鳌背重，光摇岛面蜃楼开。

层峦遍向云间出，飞瀑全疑天上来。自是修真奇绝处，何须弱水问蓬莱。
途次感秋
杨基（明代）

袅袅西风吹逝波，冥冥灏气逼星河。
宣王石鼓青苔涩，武帝金盘白露多。
八阵云开屯虎豹，三江潮落见鼋鼍。
沅湘一带皆秋草，欲采芙蓉奈晚何。
少年行
张昌宗（唐代）

少年不识事，落魄游韩魏。珠轩流水车，玉勒浮云骑。

纵横意不一，然诺心无二。白璧赠穰苴，黄金奉毛遂。

妙舞飘龙管，清歌吟凤吹。三春小苑游，千日中山醉。

直言身可沉，谁论名与利。依倚孟尝君，自知能市义。
苦热二首
宋祁（宋代）

秋阳昼长不可度，身被单葛如重裘。
何当急雨洗天地，坐使清风还九州。
正月六日雪霁
曾巩（宋代）

雪消山水见精神，满眼东风送早春。
明日杏园应烂漫，便须期约看花人。
秋燕
司空图（唐代）

从扑香尘拂面飞，怜渠只为解相依。

经冬好近深炉暖，何必千岩万水归。
长安即事（一作长安僻居酬人）
李频（唐代）

岂得有书名，徒为老帝京。关中秋气早，雨后夜凉生。

沧海身终泛，青门梦已行。秦人纵相识，多少别离情。
保福寺
戴表元（宋代）

漫天萝蔓断追寻，犹有人嫌未苦深。
屋古渗当风雨气，僧驯化得虎狼心。
松花书暖蜂科蜜，梅子春残鸟恋阴。
不应初来便忘去，身间处处是山林。
证道寺
程九万（宋代）

二载尘劳薄宦身，双峰几忆旧家邻。
甫能再上阳城考，更有一年孤负春。
咏唐史 李英公
韦骧（宋代）

威加突厥胜长城，药赐须灰感圣情。垂没训言非不虑，奈何坟土竟遭平。
山阳贻友人
罗邺（唐代）

性僻多将云水便，山阳酒病动经年。行迟暖陌花拦马，

睡重春江雨打船。闲弄玉琴双鹤舞，静窥庭树一猱悬。

结茅更莫期深隐，声价如今满日边。
东山 其一
邹浩（宋代）

我是来仙阁上仙，天教飞鹤过山颠。松篁为我生清韵，一似薰风初入弦。
熙老拉泰叔同伴山行由马溪寺攀跻险绝历龙洞
程公许（宋代）

夫携罗汉洞前去，谁信上强天地宽。
涧水翻成千偈快，岭云肯地一尘干。
倚岩庵好无僧住，积石潭深照影寒。
归对双峰看月吐，薇花浴露色如丹。
次白莹青云天梯诗韵
骆可圣（明代）

一片清光锁郡雄，天边层削秀芙蓉。烟连淡浦三千岫，气压阳台十二峰。

湛湛壶天飞乳蝠，离离霜草接云龙。夜来心醉松梢月，直递寒香上九重。
小舟游西泾度西冈而归
陆游（宋代）

小雨重三後，余寒百五前。
聊乘瓜蔓水，闲泛木兰船。
雪暗梨千树，烟迷柳一川。
西冈夕阳路，不到又经年。
卧龙潭
钱闻诗（宋代）

长空匹练曳千林，来自幽岩几万寻。
寄语神龙无久卧，为嗔虐魃起为霖。
杭山八景
章鉴（宋代）

同云收尽日曈曈，晓霁分明见九宫。
百里远排银笔架，半峰高叠玉屏风。
螺鬟矗矗深藏翠，石剑棱棱欲露锋。
纵使丹青施妙手，难将写入画图中。
将游九华移舟宿寺山二首 其二
王守仁（明代）

维舟谷口傍烟霏，共说前冈石径微。竹杖穿云寻寺去，藤筐采径带花归。

诸生晚佩联芳杜，野老春霞缀衲衣。风咏不须沂水上，碧山明月更清辉。
水调歌头 悼刘禺生先生，次苏东坡韵
吴湖帆（清代）

霹雳一声起，正义辄惊天。嚣嚣言院余子，侧目甚当年。

把臂中山击楫，顿足项城误国，不怕剑光寒。纪事百诗在，洪宪诮人间。

芦林下，云巢结，莫安眠。襟怀儒侠，兴感敲韵折方圆。

快语并刀如剪，两袖清风共仰，世载立名全。黄鹤楼头月，长照夜娟娟。
石榴花
董嗣杲（宋代）

猩巾绉折亚枝红，独现精神万绿中。
带种归来传博望，动人咏处想荆公。
独风绛彩逃春艳，萦火朱房烁暑空。
别有盆窠培埴异，深黄浅碧不相同。
青衫湿 广林饮李太虚寓中出家姬作剧
曹溶（明代）

红桥旧日深情地，一片玉箫吹。画蛾青敛，著人多处，不在歌时。

教师催出，齐登绣毯，摆落游丝。曲终帘掩，堂前黄月，占断相思。
岭上见梅
陈宓（宋代）

桃溪蜂蝶醉红裙，度岭冰姿尚卧云。
不独山川限闽浙，由来天意亦区分。
偈颂七十六首
释师范（宋代）

户牖见通，墙壁生碍。
簸箕有唇，洞庭无盖。
菩萨蛮（正月三日西山即事）
程垓（宋代）

山头翠树调莺舌。山腰野菜飞黄蝶。来为等闲休。去成多少愁。

小庭花木改。犹有啼痕在。别后不曾看。怕花和泪残。
寄孔海翁号蕙林
吴惟信（宋代）

一蕙香天下，求多却恐无。诗非今世悟，心与古人俱。

鹤守林逋宅，鸥闲贺监湖。往来应自在，知识半樵夫。
还华贤良九经说贤良进卷语林等
叶适（宋代）

华君官五世，人物朴而重。
穷经不辞难，著论何其勇。
编排过百不，装庋高一冢。
见闻颇惊讪，吟玩自欣悚。
余本空疎人，盛刺勤远捧。
津般俾之读，涉岸沧溟汹。
惟知畏浩博，敢复议烦冗。
芄兰恨柔蔓，栎社嫌拥肿。
谁令独管吹，而为众竿恐。
杨墨岐路迷，服郑丘林拱。
西邻黄策子，简要获天宠。
君兮幸持归，卧看云生垅。
画草虫八物 蝇
李纲（宋代）

情态真可憎，画成因误墨。薨薨乱鸡鸣，惨惨变白黑。
奉和圣制人日清晖阁宴群臣遇雪应制
苏颋（唐代）

楼观空烟里，初年瑞雪过。苑花齐玉树，池水作银河。

七日祥图启，千春御赏多。轻飞传彩胜，天上奉薰歌。
早起
陈与义（宋代）

竟夜闻落木，雨歇窗如新。
披衣有忙事，檐前看归云。
初阳上林端，鸦背明纷纷。
我亦迫经课，日计在一晨。
再烧结愿香，稍洗三生勤。
群公持世故，白发到幽人。
幸不识奇字，门绝车马尘。
谁能共此窗，竹影可与分。
君子行
邵雍（宋代）

何者为君子，君子固可修。
是知君子途，使之从之游。
与义不与利，记恩不记雠。
扬善不扬恶，主喜不主忧。
柬方寺丞病足
刘克庄（宋代）

西北名山未遍经，讵宜倚杖立竛竮。
脉通气数医难晓，病在皮肤药易灵。
昔走战场常纵靶，今居内屋更施屏。
平生受用嵇康论，欲献公为座右铭。
小沧浪亭
周密（宋代）

绕屋双流碧玉交，了然清浊不相挠。吾心泾渭本无混，有味淄渑自莫逃。

酾派欲笺鸿渐品，濯缨堪赋楚平骚。人间此是无波处，已办天随一叶舠。
烟郊行宫夜坐
弘历（清代）

别馆延缘驻六飞，夜寒深坐漏声稀。读书旧惜心浮过，模帖今知貌似非。

窗纸明含宫蜡换，帘氍煖映地垆围。羽林却廑随清跸，布帐宵禁朔吹威。
次韵昌龄西园即事
王十朋（宋代）

世态蝇营已厌驱，小园初辟称幽居。杯深转觉利名薄，心静更宜花木疏。

窗几吟馀山色好，轩斋梦觉日华舒。尤怜不弃东园老，时复相从辨鲁鱼。
探春慢 春烟
孙鼎臣（清代）

夹水楼台，峭寒城郭，平林浅蘸如画。似有还无，欲开仍合。

腻住垂杨无赖。微雨空濛里，便忘了、踏青挑菜。酿成十日春阴，牡丹芳意偷解。

迢递板桥西畔，卷一桁碧波，银蒜高挂。雁趁疏钟，鸦抛残墨，盈望乱山暮霭。

好是愁人也，渐暝入、碧纱窗外。甚日归来，淡痕扫上眉黛。
剪韭轩即事
孙绪（明代）

五侯盘馔罗烹燔，丽歌偏称如飞轩。儒宫一亩足风雨，垣颓屋飞谁篱籓。

顽阴良夜来佳友，斗室罄悬百未有。呼僮汲水溉釜鬵，自涉东园剪新韭。

大韭数寸方吐花，小韭出土才新芽。一剪一握意未厌，笠蓑任逐飘风斜。

潇潇彻夜雨未歇，明朝肥嫩犹堪誇。火活羹调清可掬，饫肠满碗甘于肉。

人生有食饱即休，五鼎何为日仆仆。书生口腹真草草，膏梁毕世迹如扫。

借问轩中尚友谁，见说东京郭有道。
入关历阳道中却寄舍弟
杜荀鹤（唐代）

求名日苦辛，日望日荣亲。落叶山中路，秋霖马上人。

晨昏知汝道，诗酒卫吾身。自笑抛麋鹿，长安拟醉春。
北斋书志示儿辈
陆游（宋代）

初夏佳风日，颓然坐北斋。
百年从落魄，万事忌安排。
乡俗能尊老，君恩许赐骸。
饥寒虽未免，何足系吾怀！
咏史下·曹操七首
陈普（宋代）

无限英雄睨许都，到头倖免岂天乎。
平生邂逅都经念，曾识篁中许贡怒。
遇高台获信老诗集
林用中（宋代）

今朝移步野云端，幸得新诗读夜阑。
识破中间真隐诀，月明风雪道休寒。
怀旧
赵蕃（宋代）

千林犹自绿，一树独能红。
午霭全收外，夕阳将坠中。
画谁能事独，诗我故人工。
物色凄凉甚，裴回讽咏同。
川江夜雨忆近侍诸同年
吕渊（明代）

西风吹雨夜潇潇，独卧舟中正寂寥。声滴蓬窗孤梦破，寒生衾枕旅魂销。

黄牛庙古滩声急，白马江空木叶凋。遥忆同年诸近侍，金门斜月正趋朝。
对雨怀友
贡良（清代）

听鹤闲居事事幽，年来诗帖与君酬。春风有恨云千里，夜雨无声梦一楼。

山谷雪残梅渐破，池塘草满水争流。可怜相别还相忆，乘兴携琴慰我愁。
寓馆晚兴
陆游（宋代）

随牒人间不自怜，衢州孤驿更萧然。
百年细数半行路，万事不如长醉眠。
短发经秋真种种，腹宽耐事只便便。
晚窗商略唯当饮，安得黄花到眼边！
和昌言官舍十题 其五 蜀葵
司马光（宋代）

白若缯初断，红如颜欲酡。坐疑仙驾严，幢节纷骈罗。

物性有常妍，人情轻所多。菖蒲傥日秀，弃掷不吾过。
无何狂醉隐三首 其三
耶律铸（宋代）

无何狂醉隐，耕适是生涯。驯护能言鸟，调笼解语花。

不应抛蝶梦，须与趁蜂衙。谁佐杯中酒，仙人萼绿华。
田野狐兔行
元稹（唐代）

种豆耘锄，种禾沟甽.禾苗豆甲，狐榾兔翦。割鹄喂鹰，

烹麟啖犬。鹰怕兔毫，犬被狐引。狐兔相须，鹰犬相尽。

日暗天寒，禾稀豆损。鹰犬就烹，狐兔俱哂。
新雁
梅尧臣（宋代）

寒雁与寒来，夜落汀洲宿。
泊船人不寐，月下声相续。
读宋史感邹志完事 其一
沈在廷（清代）

岭海何须出涕行，胜于寒疾困心旌。儒生不少当为事，抵掌如闻叹息声。
江村寒食
杨基（明代）

预折杨枝插绕檐，豆糜香软麦饧甜。
春衣未染新丝织，午篆犹饧旧火添。
小雨送花青见萼，轻雷催笋碧抽尖。
不因人远伤离别，那得春愁上短髯。
临江仙 水仙花
王夫之（明代）

道雪无香都不是，峭寒一点春融。昨宵烟月水涵空。

粉肥略滞影，绿弱不禁风。

遥与碧窗人似玉，檀心深锁重重。倚阑初日照憨慵。

春纤珠串坠，仙袂素罗松。
解连环 钏
龚翔麟（清代）

轻容窄袖。试并刀齐捲，春痕先漏。斲粟似、月晕般圆，爱双约腕酥，叶绣花镂。

不是山凝，也不是、悬黎琢透。是苓根千载，秋葵颜色，蛮丝穿就。

镜台日长倦绣。坐閒园斗草，霎时输后。嗔女伴，不算榆钱，强解付当垆，泥沽香酒。

忽听郎归，怕问取、寄情存否。拚藏阄、席上赢回，绾来依旧。
颂古十四首
释师体（宋代）

棒头落节来翻来，闪电光中立人旗。
殃害丛林无说处，几人错认口头肥。
闻州中有宴寄崔大夫兼简邢群评事
许浑（唐代）

箫管筵间列翠蛾，玉杯金液耀金波。池边雨过飘帷幕，

海上风金动绮罗。颜子巷深青草遍，庾君楼迥碧山多。

甘心不及同年友，卧听行云一曲歌。
即事
方岳（宋代）

野迳孤横雪外枝，岁寒了不受春知。
世间所谓奇男子，除却梅花更是谁。
仲冬下浣会同僚游东岩
蒲寿宬（宋代）

羽人脱屣去，古洞留嵌岩。
白云亦世态，随风蜕其缄。
石饴已何许，谁能味其甘。
土偶寂不语，樵牧同此龛。
坎坎击石鼓，归去夸彼谈。
遂使蜡屐人，于此移其贪。
猗桐植翠盖，翳翳当薰南。
琤然激石溜，燕坐心默参。
朝暮岂异理，莫诳狙四三。
暄凉得其适，所讶非瘴岚。
梅花对白发，风前雪鬖鬖。
挥觞属同僚，出语谐酸咸。
犹拘铁汉语，饮之不至酣。
托诗纪曾游，谁将铁为庵。
花石诗十一章
邓肃（宋代）

是中嵩岳磨星斗，下视群山真培塿。
千年老木矫龙蛇，天风夜作雷霆吼。
梅花
沈德潜（清代）

残雪初消欲暝天，无枝冷艳破春妍。
山边村落涧边路，篱外幽香竹外烟。
自我相思经一载，与君偕隐已多年。
惜花兼怕催人老，扶杖更深看不眠。
山台晓望怀仅初不至
姚咨（明代）

客舍起常早，旷然思远游。
弥伤岁华晚，来眺高台秋。
落叶满山径，寒风吹敝裘。
夫君独不至，湖水空悠悠。
伯骏同官以仆祷雨龙渊屡效百里荐岁熙和官曹
毛滂（宋代）

荐岁熙和属卧龙，得分閒暇与君同。
春筐缕雪衾裯足，午甑吹珠颊辅丰。
蜥蜴举云谁汝信，商羊舞雨自言功。
州人欲识余霙雪，寄与飞廉百里风。
春夜宿直
白居易（唐代）

三月十四夜，西垣东北廊。碧梧叶重叠，红药树低昂。

月砌漏幽影，风帘飘暗香。禁中无宿客，谁伴紫微郎。
答袁二玉即送之归馀杭兼柬季伟公
陈恭尹（清代）

十月黄花犹在径，拥褐徐行黄没胫。清晨有客叩我门，童子贪眠呼不应。

病身出揖小亭西，袖有新篇为我赠。临风玉树既皎如，满把骊珠光照乘。

闻君家住西子湖，浩然动我曾游兴。山色周遭郭外青，波光一片衣间凝。

春烟秋月几衔杯，故国旧家同堕甑。羡君生长久承平，往事何堪入聪听。

南来诗卷气有馀，展读终朝语清醒。不嫌老马问修途，自愧霜蹄早蹭蹬。

季生闻说寓兰溪，母老儿娇室悬磬。君年方壮渠尚强，好上湖船共深订。
为王用诚题画十二韵
张宁（明代）

千里云峦际碧天，千村景色晓茫然。上方楼观山间寺，远墅桑茫谷口田。

危石断桥人迹少，阴崖飞瀑水声连。寒凝晻霭风光淡，暖入蘼芜草色妍。

门巷未经车马到，林泉宜有画图传。隆中旧事遗梁甫，松下清斋学网川。

愧我已非盘谷侣，凭谁重和草堂篇。机深转觉身多伴，心远从知地自偏。

无数尘缘消物外，几多佳趣到閒边。垂竿薄暮临池坐，待月清秋傍石眠。

布袜青鞋从此始，草衣木食永相便。何当共约归休日，縻禄犹须二十年。
春雨如膏乃过多反不见其可喜竟日闭户相守不敢憎也而诗以商之
郭之奇（明代）

青阳开动初，膏雨发荣继。光含品象熙，润及根荄细。

晨夕满盈馀，濊泽翻疑滞。沉烟挟戾阴，春软遂莫制。

过泄滋物心，未知息时计。易竞草木情，节令同摇曳。

淫溢东风颜，汩没随人世。舞鸟轻落花，残芳积幽砌。

清溪泻碧苔，奔潮无静势。独有闭关人，守足怯涂泥。

览察冥所思，闻见纷相逝。
奉和御制读晋书
夏竦（宋代）

安石陵霞致，清言振玉音。鸿勋济世久，厚德感人深。

朱组虽然袭，虚舟岂易沉。东山高志在，潇洒谢尘襟。
人日游碛
王十朋（宋代）

好遨蜀风俗，夔人贫亦遨。今日日为人，倾城出江皋。

遨头老病守，呼宾酌春醪。归来及初鼓，繁灯照霜毛。
竹溪直院盛称起予草堂诗之善暇日览之多有可
刘克庄（宋代）

安石心夷旷，难将浅见窥。
能拚百弓墅，只赌一枰棋。
苻虏投鞭急，羊生对弈迟。
土山今乞汝，泉石更由谁。
侍女收残局，群儿走捷旗。
拊筝并折屐，无喜亦无悲。
春兴八首(选四) 其一
傅为霖（清代）

清淮门外涌平岗，一塔淩霄俯夕阳。唐代丛林安国寺，魏公春夕读书堂。

千秋胜迹空文藻，六代雄藩认武昌。最是隔江如画处，西山云气晚苍苍。
游武夷作棹歌呈晦翁十首
辛弃疾（宋代）

巨石亭亭缺齧多，县知千古也消磨。
人间正觅擎天柱，无奈风吹雨打何。
戊申京邸示儿
张氏（唐代）

金马门前玉漏残，经年索米向长安。悲歌莫逐荆高侣，且耐官同易水寒。
魏邦达
岳珂（宋代）

意有不可，束带之立弗与也。事所当尽，杭苇之急弗顾也。

诗不所乎，駪駪征夫，每怀靡及。览此遗墨，斯足以观君子之于役，而考古义于原隰矣。

再拜什袭，噫吾何执。
金刚随机无尽颂 其三 能净业障分第十六
释印肃（宋代）

信知先世业，沦苦于尘劫。今日受持经，我相渐休歇。
朱家曲
欧阳修（宋代）

行人傍衰柳，路向古河穷。
桑柘田畴美，渔商市井通。
薪歌晚入田，舟子夜乘风。
旅舍孤烟外，天京王气中。
山川许国近，风俗楚乡同。
宿客鸡鸣起，驱车犹更东。
送王景育弋阳尉官满入吴
韩淲（宋代）

天下之好事，不我则彼为。何必独我出，然后为得时。

但恐才学短，讲论日以卑。岂止身非贤，君民何所宜。

我虽无用处，连蹇于茅茨。所幸眼未昏，英妙见于斯。

君学既不器，君才复不羁。一尉已三年，东上不可迟。

国家仁德深，丕冒及四夷。中间台阁尊，政事多皋夔。

拔茅果汇征，四夷易鞭笞。薰兮方南风，听我歌此诗。
行路难五首 其三
杨万里（宋代）

黄金筑台赐白璧，车前八驺门列戟。彻侯万户秩万石，珠户玉房贮倾国。

传呼一声万人开，将军相国天上来。不知道旁雍门子，已叹麋鹿登高台。

雍门解遣孟尝泣，孟尝不泣渠何急。只知富贵如云浮，不知贫贱饥死寒死愁不愁。
敬和栖霞先生鸟松阁作
翁煌南（清代）

青天绿地绝纤尘，高阁双松翠入神。个里炎威侵不到，天将清景付诗人。
缘识
宋太宗（宋代）

妙手弹琴无向束，知之修炼五音足。
先辨浮沈有指归，弦头制度相催促。
左手抑扬禁淫邪，右手徘徊堪瞻瞩。
法於天，象於地，
伏羲所造与心契。先明理世见其真，
六律含徽声嘹唳。从兹化被先贤慕，
激浊扬清肖喜怒。太素仁风去住间，
元和之气皆遍布。飞凤在天不可测，
大小龙吟不费力。响应听时有自然，
举措安详能雅饰。南风思政民俗化，
顺从平等无高下。淳朴相传今复兴，
逍遥道德后宗亚。指要直掌须反善，
拊安排齐似剪取。声来往，
玄更玄，振兼文武情展转。
古与今来千万来弄，几人通达能妙用。
广陵散好足仙踪，胡笳十八堪郑重。
堪郑重，何清切，
依凭伎俩能拨刺。轻挑重打善间钩，
连蠲抡下轻微抹。伯牙弹时如何美，
汪汪洋洋似流水。类例研究刚柔，
坏陵秋思无比擬。叙志神和慢调{左车右爾}，
修身治性藏幽隐。苍龙鹤舞白雉飞，
防奢止欲皆相准。
丁卯中秋后三日镜园请仙援笔赋诗同谢彭陈诸君步紫霞真人韵以后请仙多步此韵
邓云霄（明代）

秋高爽籁净寥天，星澹长河月在川。蓬岛客归仍故里，金炉丹在自何年。

遐心迥寄青冥外，佳句携来碧落边。幸接芳邻更同调，可能乘兴咏游仙。
洛思山
徐天佑（宋代）

归去蹉跎岁月深，羁愁无奈故乡心。
人生毕竟俱怀土，庄舄当时自越吟。
闻雁杂咏 其十一 过桥闻雁
成鹫（清代）

咫尺虎溪水，危桥著屐过。旅禽知此意，留语入烟萝。

天路难如此，秋云薄较多。稻粱非所羡，相戒慎风波。
耽石院
符锡（明代）

出郭寻幽寺，苔碑读更摩。大书双美并，陈迹几人过。

泉落空中石，猿窥涧底柯。为怜衣未拂，来往意如何。
登慈云阁示龄叟月峤
陈著（宋代）

人间何处无春风，春风好处山林中。
我与龄叟心事通。去年雪外来共松炉红，
梅花窗下今日还相逢。铿然者谁敲竹筇，
吾友月峤勤相从。拍手一笑意气同，
各馔所有留从容。丛盘簇豆异味重，
倾壶倒榼新篘浓。瀹我以茶鼎之芳茸，
战我以诗笔之铦锋。浮生谁能百岁终，
世变翕忽云飞空。乌轮无情已下舂，
白鸟翩翩投前峰。归兴浩浩舞而东，
醉中无语可谢两主翁。
壬午清明
戴表元（宋代）

节序愁中都忘却，见人插柳是清明。
登陴戍出吹弹乐，上冢船清语笑声。
解事浊醪相料理，当权团扇正施行。
悲欢寒暑君休问，花鸟年年管送迎。
次韵前人寒食
陈著（宋代）

今年寒食倍心寒，不独松楸感涕潸。
青草遥悲新瘗冢，苍梧错认旧来山。
人生醉梦乾坤里，时节晦冥风雨閒。
只有杜鹃知此意，傍云啼去又啼还。
秋夜望月 其二
佚名（唐代）

愁眠枕上泪痕多，况复寒更月色过。与君万里难相见，不然一度梦中罗。
玉梅令
郑文焯（清代）

纤云压臂。双绾春魂细。歌尘散，酒香红被。算三分好月，尽向梦中园，一分是影，二分是泪。

醒来甚处，玉温花腻。悤悤别，那人睡里。怕相思一剪，断作水西流，更休劝，晓莺催起。
送韩子华十月拜扫
梅尧臣（宋代）

白露已变霜，孝心竟悲恻。
荐衣如念存，拜垅不遑息。
带剑蓬池外，兼程困马力。
礼毕便当还，於诚乃为得。
赐文渊阁五色菊一本应制
杨士奇（明代）

一簇秋香护锦屏，联芳竞彩自天成。何须芝瑞矜三秀，已似奎躔聚五星。

开处正当彤陛好，赐来还称玉堂清。世传此植能颐寿，万岁千秋祝圣明。
题晋原舒太博清溪阁
文同（宋代）

危阁飞空羽翼开，下蟠波面影徘徊。
光摇画板月深浅，声绕曲栏风往来。
暝色四郊烟莽苍，晓云千嶂雪崔嵬。
主人好事民无讼，日夕登游对酒杯。
明叔知县和示过家上冢二篇复次韵 其一
黄庭坚（宋代）

敝邑荷佳政，耕桑及时运。令君平生欢，远别喜亲近。

吾友徐光禄，死战万事尽。不见东陵侯，惟见瓜连畛。

且当置是事，椎牛会宾亲。百年共如此，破涕作嘲哂。

枯荷野塘水，照影惊颜鬓。功名黄粱炊，成败白蚁阵。

少时无老境，身到乃尽信。此来见抱子，别日多未龀。

夜阑如梦寐，寒烛泣馀寸。
巫峡
曹松（唐代）

巫山苍翠峡通津，下有仙宫楚女真。
不逐彩云归碧落，却为暮雨扑行人。
年年旧事音容在，日日谁家梦想频。
应是荆山留不住，至今犹得睹芳尘。
游太平山
孔稚圭（南北朝）

石险天貌分，
林交日容缺。
阴涧落春荣，
寒岩留夏雪。
茅城驿
白居易（唐代）

汴河无景思，秋日又凄凄。地薄桑麻瘦，村贫屋舍低。

早苗多间草，浊水半和泥。最是萧条处，茅城驿向西。
六十吟
陆游（宋代）

人生久矣无百年，六十七十已为寿。
嗟予忽忽蹈此境，衰发如蓬面枯瘦。
孤松摧折老涧壑，病马凄凉依栈豆。
尚无筹策活目前，岂有功名付身後。
壁疏风入灯焰摇，地炉火尽寒萧萧。
胸中白虹吐千丈，庭树叶空衣未纩。
送孙竹云住浮云观
萧立之（宋代）

城郭尘埃心自村，一生吟褐任乾坤。江湖处处客曾席，风雨潇潇人闭门。

蕙帐晓空云出岫，芜城春老竹生孙。诗囊挑入苍烟去，谁管斜阳到韵轩。
送于兢补阙赴京
贯休（唐代）

乱离吾道在，不觉到清时。得句下雪岳，送君登玉墀。

冷惊蝉韵断，凉触火云隳。倘遇南来使，无忘问所之。
寿先生
丁正持（宋代）

明善堂前香矗云，诸生再拜祝庄椿。
芹香藻绿涵和气，枫老梅疏健小春。
有道可为明主佐，无氈休欢广文贫。
烹羔压酒称千寿，会看仙桃着子新。
夜饮
陆游（宋代）

引剑酣歌亦壮哉，要君共覆手中杯。秋鸿阵密横江去，暮角声酣战雨来。

莫恨皇天无老眼，请看白骨有青苔。中年倍觉流光速，行矣西郊又见梅。
嘲汉武
李覯（宋代）

甲帐居神本妄言，露盘犹在国东迁。
欲知千载金人泪，为耻君王不得仙。
和陶停云
吴芾（宋代）

眷兹衡宇，草树溟蒙。
坐对五柳，遥望九江。
亦足寄傲，东轩南窗。
独恨无人，载酒相从。
送傅推官
刘攽（宋代）

武仲高材笔不休，相逢倾盖复离忧。黄河赤鲤强三尺，他日无烦数置邮。
吾里前辈林删定甫六十挂冠夹漈艾轩诸老皆为
刘克庄（宋代）

若定飞仙去不留，惜余生晚欠从游。
种明逸后屈二指，范景仁边放一头。
有鹿门栖堪遁去，无菟裘计径归休。
却怜荷蓧非真隐，鸡黍殷勤止仲由。
登太白楼望江
李学孝（清代）

百尺矶头策杖寻，八窗空洞俯高深。苍茫秋色来天地，浩荡江流自古今。

战垒荒荒烟草合，仙灵杳杳日华沈。仲宣漫发登楼慨，极目帆樯万里心。
花时遍游诸家园 其六
陆游（宋代）

枝上猩猩血未晞，尊前红袖醉成围。应须直到三更看，画烛如椽为发辉。
维杨秋日西郊 其二
释道潜（宋代）

瓜花零落豆花繁，秋入隋家旧苑看。水调遗音今寂寞，空馀坏道泻哀湍。
壶中天 花梦
宗婉（清代）

一痕飘渺，怕凌空化作，彩云飞去。蝴蝶多情先入梦，暗把香魂留住。

风击难圆，雨淋易碎，侬愿无风雨。睡乡安否，莫教迷却归路。

幽绝小院回廊，月华满地，花似人无语。露重烟浓扶不起，春在最凄迷处。

旧事朦胧，芳情摇漾，香雾空濛护。夜凉如水，推窗犹恐惊汝。
余祷雨龙湫翼日响应儿子兴之有诗纪实仲文季直弟亦既同赋老子久不作诗因得绝句
喻良能（宋代）

龟龄昔祷五龙庙，曰雨而雨若有期。我无能为此云役，云螭何事不相违。
嘲燕
宋伯仁（宋代）

年来乳燕亦堪羞，不学杨花得自由。
飞过几家门户去，直须寻见最高楼。
生查子（木香）
高观国（宋代）

春笼云润香，露湿青蛟瘦。偷学汉宫妆，舞彻霓裳后。

酥胸紫领巾，冰翦柔荑手。有意入罗囊，不肯成春酒。
渔家傲
可旻（宋代）

冤家。

一点神魂初托魄。青莲华里琉璃宅。毫相法音非间隔。虽明白。到头不似金台客。

九品高低随报获。或经劫数华方拆。若是我生心性窄。应煎迫。未开须把莲华擘。
经春长在幕府今日偶出见花
强至（宋代）

幕府文书日日同，愧无长策议平戎。
但惊蓬鬓看双白，不觉花枝已半红。
宦意蹉跎侵晚景，客愁散漫逐春风。
古人枉说从军乐，兴在江湖短艇中。
次韵补柳子厚八愚诗 其八 咏愚亭
汪炎昶（宋代）

拂翳藤袅风，洒澡松助雨。幽抱逼池光，妙趣味禽语。

愚岂异曩日，优惟绝浮慕。当有来者知，泉石良可抚。
偈四首 其二
释知炳（宋代）

日日说，时时举，似地擎山争几许。陇西鹦鹉得人怜，大都祇为能言语。

休思惟，带伴侣，智者聊闻猛提取。更有一般也大奇，猫儿偏解捉老鼠。
西塞山下作
韦庄（唐代）

西塞山前水似蓝，乱云如絮满澄潭。孤峰渐映湓城北，
片月斜生梦泽南。爨动晓烟烹紫蕨，露和香蒂摘黄柑。
他年却棹扁舟去，终傍芦花结一庵。
寿任崧翰道尊
释今无（明代）

喜见台莱杂呗声，珊瑚洲畔綵云平。政从四郡窥仁德，寿对千峰惬野情。

一角金铃飞独响，三君硕望照时清。薰风万里松涛壮，两峡高空涌月明。
续长恨歌
范成大（宋代）

别後相思梦亦莝，东虚云路海漫漫。
仙凡顿隔银屏影，不似当时取次看。
故太学徐君哀辞
方回（元代）

蹈海沈江合比踪，子阳蛙坎可能容。
自闻门外韩擒虎，岂乏云能陆士龙。
信矣百年谁不死，哀哉三子亦相从。
烂为井底泥无恨，肯顾区区马鬣封。
琉璃瓶歌赠晁二
张耒（宋代）

火维荒茫地轴倾，下有积水潜鲲鲸。鳌身翻澜山为崩，金乌下鲲狞龙腾。

狂须奇鬣万族朋，巨神日月双手擎。夸娥愁思乌戢翎，老鱼战死风雨腥。

长彗下扫千里惊，浅洲一席块为城。蛮儿夷女奇弁缨。

大舶映天日百程，怒帆吼风战飞鹏。舟中之人怪眉睛，兽肌鸟舌髻翘撑。

万金明珠络如绳，白衣夜明非缟缯。以有易无百货倾，室中开橐光出楹。

非石非玉色绀青，昆吾宝铁雕春冰。表里洞彻中虚明，宛然而深是为瓶。

补陀真人一铢衣，攀膝燕坐花雨飞。兜罗宝手亲挈携，杨枝取露救渴饥。

海师跪请颡有胝，番禺宝市无光辉。流传人间入吾手，包以百袭吴绵厚。

择人而归今子授。烂然光辉子文章，清明无垢君肺肠。

比君之德君勿忘，与君同升白玉堂。
禅人并化主写真求赞 其三六○
释正觉（宋代）

雪发霜须，鲵齿鸡肤。年侵蒲柳，日在桑榆。用持智之大柄，静守道之元枢。

而今百草头边用，妙得云门一字俱。
四和
刘克庄（宋代）

临渊细味心亨坎，卜筑先占地势坤。
说易何妨遇于野，谈玄亦入妙之门。
赐金莫惜娱宾客，堆笏犹堪遗子孙。
不比酸寒杜陵老，破茅草屋傍江村。
次和杉棚
舒岳祥（宋代）

上伏清凉散，家僮手自成。
日斜蛟弄影。风过鼠行声。
解助藤床冷，何妨棐几明。
风车郑冰雪，得似此般清。
刘握大夫挽词二首 其一
韦骧（宋代）

平生端素履，四纪仕清朝。移守将前迈，修龄忽后彫。

琴书遗淡泊，几杖舍逍遥。有子光承绩，幽堂慰寂寥。
接京报知得雨
弘历（清代）

当春例盼雨，艰致一犁逢。今岁来巡兖，欣闻十日重。

岂其如避我，何以慰兹农。傍晚油云布，翘瞻意不悰。
题学海楼
叶适（宋代）

夜诵都忘浪枕喧，尔家江月旧楼存。
新来转使朝宗近，目送风帆到海门。
菩萨蛮（送奉化知县秦奉议）

舒亶（宋代）

一回别后一回老。别离易得相逢少。莫问故园花。长安君是家。

短亭秋日晚。草色随人远。欲醉又还醒。江楼暮角声。
西园早春二首 其一
宋祁（宋代）

芳意稍菲菲，春城浓淡晖。霞留早阴住，风遣薄寒归。

细溜兼沙漾，初禽隐叶飞。要知刀笔暇，文酒得相依。
跋鲁公送刘太冲序帖
郝经（元代）

鲁公笔法皆正笔，出奇独有刘太冲。初从真草入行草，削去畦太尤清雄。

悬针数笔皆侧锋，往往矫矫如飞龙。轮囷权奇恣挥洒，瑰伟乃见烈士风。

观此好向书家道，未有能真不能草。
斗牛山登高
陈杰（宋代）

佳节一消忧，携壶上斗牛。
乾坤有今日，江汉自东流。
乱后不多菊，看来无限秋。
凭高未能已，更为夕阳留。
隆兴城外作
赵蕃（宋代）

风动云昏月，橹鸣鸥避船。
秋清生既夕，客意怯幽眠。
滞尔江行驶，病余人事牵。
府公仍仲举，白屋定谁贤。
送胡宗原还台山
周弼（宋代）

故里杉松表，归程笋薤初。
杯多常失饭，囊罄只留书。
海墨收秦弃，山粮拾禹余。
古来仙隐者，多在赤城居。
和张若愚子发秘丞同年见寄二首 其二
冯山（宋代）

意气同归趣，生平几合离。遥怀初得信，相喣似忘机。

世态分难合，人情老自知。莫将身徇物，憔悴变须眉。
预日诣斋宫叠去岁韵 其一
弘历（清代）

视坛谒位入砖城，斋室西墉御辇行。叠被鸿禧得依礼，要惟一念不渝诚。
瑞鹤仙·正秋高气肃
佚名（宋代）

正秋高气肃。过重阳四日，蓝田生玉。锺英自川渎。果文章锦绣，琅玕披腹。从容启沃。侍甘泉、无用推毂。急流勇退，向琳宫养浩，无荣无辱。享福。欣逢华旦，对此倾觞，满倾醽醁。西园晚菊。尚堪摘、取馀馥。有仙风道骨，康强仁寿，长生何时更祝。愿谢公、复起经纶，曹装已促。
伯牙渎
张侃（宋代）

古贤真好事，渎以伯牙名。岸转天无尽，春回草渐荣。

当年流水曲，今日赋诗情。可惜知音少，令人恨未平。
惜才
李覯（宋代）

丑妇易为洁，愚儿多守纯。
天将恶文采，万物恐无春。
重九前一日与何会卿诸友分韵得日字禁体用字
方一夔（宋代）

人生多别愁，日月去如掷。飞鸿背朔云，老去犹旅食。

良会不可常，一岁四五日。悠然千载上，此愿何时毕。

是时属秋季，月魄如弦直。倦翰纵横飞，暮景凝绀碧。

园英澹寒芳，贫女改颜色。咄哉值兹辰，仅隔风雨夕。

心赏了无馀，万物空相逼。勿叹客囊空，冷面令渠赤。
雷连
郑獬（宋代）

四月老阳尽，蛰雷方发声。
七月连大雨，碾天三日鸣。
夜或发狂连，卧者皆起惊。
奔电晔然作，忽如烈火明。
高树大百尺，霹倒烧其根。
往往光曜中，时见怪物形。
飞雹大如指，万弩相奔倾。
椎击鸟雀群，掩地交纵横。
雷者主号令，为天之常经。
奋豫既过时，及此何匉訇。
无乃号令失，安得四时平。
春秋书连电，推之在五行。
天道傥可信，使我心不宁。
和韩布殿丞三首其一·泛湖中
范仲淹（宋代）

平湖万顷碧，谢客一开颜。
待得临清夜，徘徊载月还。
送彭伯忻佥宪赴河南
徐贲（元代）

载笔同趋侍从班，曾将翰墨动龙颜。绣衣又向河南去，玉节新从海上还。

千里舟航通洛水，中原文物入夷山。当时不得相追饯，谩寄离情画轴间。
阿子歌
王金珠（南北朝）

可怜双飞凫，飞集野田头。饥食野田草，渴饮清河流。
溪亭二首 其二
张商英（宋代）

萧寺回环石磴间，山光草色远相连。坐中清景追唐迹，门外红相接渭川。

落涧飞泉千丈玉，过墙修竹一梢烟。画工谁绘当时巧，移得江南在眼前。
送李辅堂入都 其一
张恩准（清代）

非有幽栖志，干戈莽自愁。携家思乐土，学稼服先畴。

黄卷孤镫夕，青松古屋秋。风尘虽未解，何敢竟淹留。
洞仙歌
李商英（宋代）

腊残寒峭，渐近新正际。喜溢门阑蔼佳气。遇昌辰，符吉梦，岳渎呈祥瑞。知是天诞人间奇瑞。

文章推晁董，学擅卿云，高揭声猷缙绅里。上瀛洲册府，师表宗藩，华要地，俱是宸衷注意。

又何止看看便持荷。更寿为崆峒，广成同岁。
子夜夏秋二曲
顾非熊（唐代）

相持薄罗扇，绿树听鸣蜩。君筵呈妙舞，香汗湿鲛绡。

银床梧叶下，便觉漏声长。露砌蛩吟切，那怜白苎凉。
寄湖北运使孙景修朝议
刘挚（宋代）

曾伴篮舆入翠微，杪斋终日醉春晖。亲烹林笋班犀大，旋脍溪鲂白玉肥。

岁月几经鸿北去，风云应有梦南归。犹令猿鹤无惊怨，闻说频年见锦衣。
怀仙桥
林表民（宋代）

晴雷昼夜激奔湍，涧草岩花亦耐寒。刘阮茫茫空仰止，恐乘风月一鞭鸾。
人月圆·客垂虹
张可久（元代）

三高祠下天如镜，山色浸空濛。莼羹张翰，渔舟范蠡，茶灶龟蒙。
故人何在，前程那里，心事谁同？黄花庭院，青灯夜雨，白发秋风。
次韵章太博迁匠丞不入
方岳（宋代）

谁唤山民亦此来，苍浪犹带野田埃。
秋风吊古琴三叠，夜雨论田酒一杯。
巨笔泻成鹦鹉赋，细书飞过凤凰台。
恨君不入秋堂琐，校定雄田鼎亚魁。
沃祥卿和前韵见寄再和答之
方一夔（宋代）

西转东移客兴阑，风枝惊鹊不曾安。孤吟愧我诗筒涩，百罚怜君酒令宽。

西阁梅林迷雨浦，画桥松韵接寒滩。相思一夜知何处，梦醒楼头钟欲残。
依韵奉和司徒侍中辛亥二月十五日
强至（宋代）

去去春光鸟翼过，云阴风恶更相和。
屡探花信犹全閟。拟借莺声肯暂那。
铃吏事来须缓报，相公宾退正闲哦。
九旬已是中分了，诗酒万宜并一科。
甲子兰记 其二
萧竹（清代）

屏风锦帐列千寻，融结兰城天地心。万叠江山遥拱秀，率滨应沐化波深。
谭贺州勉赋水仙花四绝
曾丰（宋代）

玉女琼姬暂谪居，水中无可与为徒。
莲花固与六郎似，贞女终轻贱丈夫。
空木
徐贲（元代）

老树依依涧水隈，荒岩春少只苍苔。不知过往山中客，谁为伤心吊赋来。
送诗僧泐季潭江南
宋褧（元代）

方外何尝浪得名，士林高处学迁莺。远公能重陶元亮，老汉常迁石曼卿。

日暮碧云追雅致，阳春白雪有馀声。江南烟雨楼台好，尽意推敲不用惊。
晓行溪上喜而吟
郑珍（清代）

昨午点滴不成霤，入夜风雨揖山来。朝看远水白于鹤，天垂野净无尘埃。

槲叶缘村腻没缝，麦穗压垄青成堆。谁泼遥林十斛黛，树肥绿重山欲颓。

未闻雄鸠唤逐妇，尚见岭云黏不开。雨脚肯愁未断绝，土膏正赖勤滋培。

去年眼不识冰雪，沃畬坼兆生草莱。开岁屡得三日雨，天公亦闵黎农灾。

破田历适不保泽，水至立涸真可哀。即今春序就垂尽，布种无地宁论栽。

田家望望急如火，一雨喜遍叟及孩。短后晨坡不待沐，携犁荷把衣蓑台。

上田翻车响荦角，低陇叱犊声喧豗。山人亦出行盘徊，沾衣湿屦踏岸苔。

天气阴阴杂花远，晓寒嫩嫩溪风回。人烟稍出苦竹外，渔艇暗度青厓隈。

顾怪水轮昨何涩，此日速似千手推。皇天助人在俄顷，欲任智力嗟难哉。

不知百鸟作何语，似诉中夜厄雨雷。吾得丰年尔亦饱，尔曹莫怨翎翮摧。
遥礼乌山东叟和尚塔
释云岫（宋代）

拙口无言心自知，对人垂泪湿禅衣。
如今欲说当时事，塔在乌山不见师。
席
李峤（唐代）

避席承宣父，重筵揖戴公。桂香浮半月，兰气袭回风。

舞拂丹霞上，歌清白雪中。伫将文绮色，舒卷帝王宫。
过洧川次侯生君泽韵
刘从益（金朝）

谁能孤愤效韩非，且喜玄微对镜机。出得山来无远志，寄将书去有当归。

閒居已判平生了，真赏从教举世稀。日咀道腴深有味，更须口腹事甘肥。
苦雨
吕本中（宋代）

雨添东涧连西涧，云断前山起后山。野水到门人去尽，昏烟迷树鸟飞还。

江天日月浑无色，客路风埃只强颜。舞石至今随燕乳，裁诗不复哭龙悭。
水调歌头 江浙贡院
吴存（元代）

尺一九霄下，华发起江吹。西风吹我衣袂，八月过三吴。十五西吹月色，十八海门潮势，此景世间无。收入砚蜍滴，供我笔头枯。七十幅，五千字，日方晡。贝宫天网下罩，何患有遗珠。用我玉堂金马，不用清泉白石，真宰自乘除。长啸吴山顶，天阔雁行疏。
送朱学谕游建上赴陈提举约
徐玑（宋代）

星郎复持节，垂榻待君来。
又醉闽溪酒，因沾谢履苔。
天寒松子落，腊月茗花开。
白发伤离绪，何堪节物催。
劈瑶钗
吉珠（清代）

懒画眉。自颦眉。一晌相思一晌悲。昨夜梦郎郎似旧，携手醒来，无计挽郎衣。

晓莺啼。
沁园春 和右吉老眼词
曹溶（明代）

东郭先生，契阔旬来，神光若何。想清藏肤理，晋人点漆，空兼定慧，竺氏凝波。

畴昔书城，十行齐下，买策犹虚汉殿过。忧时甚，数惊呼决眦，泪满关河。

邮筒报我摩挲。似斜日难挥战士戈。待凤凰衔蜡，华灯自照，芙蓉湛水，长剑须磨。

云雾丛中，无边轻薄，正合朦胧倦思多。卢医说，要回君顾盼，端藉娇娥。
颂古十首
释法薰（宋代）

无宾主话意深深，流落丛林古到今。
火冷灰寒口挂壁，衲僧冻死不如心。
答李希淳屯田
邵雍（宋代）

逢时虽出欲胡为，其那天资智识微。
弊性止堪同蠖屈，薄才安敢望鹏飞。
长因访旧欢无极，每为寻幽暮不归。
花爱半开承露看，奈何花上露沾衣。
临江仙（上巳日游海昌王氏园，吴宰效及中散兄）
葛胜仲（宋代）

倦客身同舟不系，轻帆来访儒仙。春风元巳艳阳天。夭桃方散仙，高柳欲飞绵。

千古海昌佳绝地，双凫暂此留连。通宵娱客破芳尊。兰亭修禊事，梓泽醉名园。
寄处州季侍御二首
赵蕃（宋代）

已上湘祠请，犹须汉腊期。
侧听惟此雁，发兴在南枝。
贫已长年事，官宁向老为。
旧闻烟雨观，犹拟和公诗。
和张主簿喜雪
吕声之（宋代）

夜读书窗未觉贫，朝看万瓦没鱼鳞。飘来灞岸春风絮，泻下瀛洲玉斛尘。

笑我冗怀多俗事，羡君清思独凝神。遥怜夜月山阴道，还有扁舟乘兴人。
和魏定父被檄还无为
王之道（宋代）

雨脚廉纤日脚微，秋阴犹暗北山陲。莫言岩壑都无用，须信风山会有期。

邂逅醉乡还自适，周旋诗社好相规。黄华又报重阳近，想见迟迟去鲁时。
句
吴沆（宋代）

圣主思文德，元臣献武功。
一言深悟主，五利且和戎。
……天地包羞日，山河匿怨中。
……儒生别有泪，不是哭途穷。
……战伐功何有，和亲计未疏。
将军休抵掌，隐忍待驱除。
……氛複埋金阙，尘沙暝梓宫。
……古来尝胆事，泣血望群公。
睢阳叹
李东阳（明代）

将军有齿嚼欲碎，将军有眦血成泪。
生为将星死为厉，尽是山川不平气。
二人同心金不利，天与一城为国蔽。
强兵坐拥瞋相视，孝子忠臣竟谁是。
千载功名亦天意，君不见河南节度三日至。
挽硕堂老人十章历序平生相遇之缘 其三
成鹫（清代）

罗浮归日执心丧，提奖全辜老法王。落节删枝成败种，不承当也却承当。
梦玉人引（和祝圣俞）
朱敦儒（宋代）

浪萍风梗，寄人间，倦为客。梦里瀛洲，姓名误题仙藉。敛翅归来，爱小园、蜕箨筼筜碧。新种幽花，戒儿童休摘。
放怀随分，各逍遥，飞鷃等鹏翼。舍此萧闲，问君携杖安适。诸彦群英，诗酒皆勍敌。太平时，向花前，不醉如何休得。
点绛唇 五月二日，和昌甫所寄，并简叔通
韩淲（宋代）

竹隐高深，夏凉日有清风度。苎衣绳屦。鹤发空相顾。

翠扑流烟，又向溪翁去。青山路。要当同住。长占无尘处。
过何泰华园分韵二首 其一
陶望龄（明代）

花事殊堪谱，鱼群似可名。凉风吹蔓影，急雨打荷声。

清簟便慵卧，朱栏傍晚行。尝新北泉冷，重为煮沙瓶。
李方伯藏倪云林溪山无尽图
张庚（清代）

清閟高人骨格奇，意趣岂复同凡儿。偶尔适兴写山水，冷致冽欲凌人肌。

想是霞餐却火食，不然那得清如斯。此卷高尺长减仞，幽溪重复山逶迤。

枯林一簇山之麓，林下深深置两屋。盖茅零落墙欲颓，屋后萧疏映丛竹。

柴门不闭阒无人，烟波迤漾平侵门。旁通略彴亦将断，舟楫沈齧洲沙痕。

崇峰侧岭绝蹊畛，荒寒似写乱后村。要是生当至元末，乱亡在在惊心魂。

目有所伤手自应，岂惟迂癖成性存。此卷笔法尤可喜，细观不与常作似。

山石居然王右丞，树木全逼营丘李。枯淡虽云是本色，神味须知备众美。

世人但拟解索皴，谁向先生问具体。李君珍惜同隋珠，自云得之酒家胡。

出坎藉茅非偶尔，定是迂翁神与俱。
浣溪沙
佚名（宋代）

酒拍胭脂颗颗新。丹砂然火弃精神。暑天秋杪锦生春。香味已惊樱实淡，绛皮还笑荔枝皴。美人偏喜破朱唇。
杂题
刘克庄（宋代）

春煖披香殿，夜寒长信宫。帝方安祸水，妾敢怨秋风。
哭李孟达
陆游（宋代）

旧交多已谢明时，孟达奇才最所思。
晚岁立朝虽小试，平生苦所竟谁知！尊前一笑终无日，地下相从却有期。
恸绝寝门霜日暮，短篇聊为写余悲。
书室以黄花围坐二绝句 其二
程公许（宋代）

给园光景无边际，趺坐西窗日落时。欲识当时黄面老，莫将色相等閒窥。
公无渡河·公无渡河
徐集孙（宋代）

公无渡河，公无渡河，
公必欲渡意如何。波涛汹涌何足畏，
中原意复一身多。争知平地有风波，
人心之险险于河。
秀峰院
鲍承议（宋代）

平田千顷绿秧稠，水绕山阿出涧流。
门掩落花春自晚，画檐时听鸟声幽。
少年行·男儿作健向
黄景仁（清代）

男儿作健向沙场，自爱登台不望乡。
太白高高天尺五，宝刀明月共辉光。
避兵遣怀六首 其一
周紫芝（宋代）

鸟噪乌江渡，鲸吞白下州。地分元帅重，声入贼营愁。

近磔巡江尉，将俘北阙头。兵行速如鬼，高鼻半毡裘。
和吕少蒙蚕市
冯山（宋代）

何处青衣旧俗酣，峨嵋东畔蜀江南。从来岁首争为市，大半民间已不蚕。

几日笙歌常继烛，晚春桃李尚仍蓝。嬉游果获神明助，太守虽贫亦荠甘。
好事近
洪适（宋代）

小阁过重阳，愁对轻篁团色。喜得蛮笺新唱，似夜光明月。

萸房菊蕊定相怜，酩酊误蕉叶。犹记去年今夜，听歌声清切。
永丰庄新植径松忽二本邻偃抒辞纪之
释重顯（宋代）

双偃松何似，螺文结数遭。
清声虽竞发，寒影不相高。
对客圆分盖，孤禅翠滴袍。
若教图画得，争奈有萧搔。
梦海山壁间诗不能尽记以其意追补
陆游（宋代）

海上乘云满袖风，醉扪星斗蹑虚空。
要知壮观非尘世，半夜鲸波浴日红。
许周翰郡侯捐俸助刻戏鸿堂帖占谢
董其昌（明代）

飞鸿易肆高，戏海书家妙。将开鸿乙堂，或免斤鴳笑。

贫来四壁立，富有连城照。闲勋争翰墨，小史等排调。

真足履何关，传神肤必肖。恒疑秘阁摹，未奉台仙诏。

徒闻买骏涓，终愧然犀峤。相者但举肥，官人惟贵少。

以兹金石录，欲灼膏盲窍。张罗森百目，陟巘摩群峭。

纷披石室藏，险绝天门跳。古文为大出，壮心聊复耗。

未换吴儿眼，先谐许侯好。臼摹邯郸辞，鼓揭岐阳奥。

来闻击玉声，曰似归鸿操。按行笔阵间，随以乖韦犒。

居然一顾宠，行使三都噪。怜君冰壶清，匪敢琼玖报。

珍重远游名，书之华阳诰。
再赋郡沼双莲三绝
范成大（宋代）

馆娃魂散碧云沉，化作双葩寄恨深。
千载不偿连理愿，一枝空有合欢心。
北窗
陆游（宋代）

破屋颓垣啸且歌，一窗随处寄婆娑。
阅人每叹同侪少，遇事方知去日多。
云湿沙洲秋下雁，雨来荻浦夜鸣鼍。
何时更续扁舟兴？剩载郫筒醉绿萝。
干山访曹雪林刘深云周云坞看菊花云庄有诗次其韵
陶宗仪（明代）

干山盘曲带诸峰，与客寻幽向此中。溪色秋同天色净，篱花晓此露花浓。

云林泉石清深处，人物衣冠太古风。酌酒赋诗忘路远，放船归晚意无穷。
寄题周著作江山县溪亭
韩维（宋代）

结亭遐僻古江山，胜绝终为好事传。
溪泛夜声来枕上，峰回午影过樽前。
禽鱼旧识应相乐，花木亲栽益自怜。
我抱沧洲未归恨，羡君生计有林泉。
和周焘合江亭 其二
吴栻（宋代）

闻公载酒合江亭，要使邦人识使星。宿雨乍晴聊信马，晓风初熟更扬舲。

赋成不是缘鹦鹉，诗就当和为脊令。只欠湘灵来鼓瑟，渔歌声断数峰青。
南还以诗代书赠京师旧僚
张九龄（唐代）

薄宦晨昏阙，尊尊义取斯。穷愁年貌改，寂历尔胡为。

不谄词多忤，无容礼益卑。微生尚何有，远迹固其宜。

思扰梁山曲，情遥越鸟枝。故园从海上，良友邈天涯。

云雨叹一别，川原劳载驰。上惭伯乐顾，中负叔牙知。

去国诚寥落，经途弊险巇.岁逢霜雪苦，林属蕙兰萎。

欲赠幽芳歇，行悲旧赏移。一从关作限，两见月成规。

苒苒穷年籥，行行尽路岐。征鞍税北渚，归帆指南垂。

树晚犹葱蒨，江寒尚渺瀰。土风从楚别，山水入湘奇。

石濑相奔触，烟林更蔽亏。层崖夹洞浦，轻舸泛澄漪。

松筱行皆傍，禽鱼动辄随。惜哉边地隔，不与故人窥。

畴昔陪鹓鹭，朝阳振羽仪。来音虽寂寞，接景每逶迤。

朝罢冥尘事，宾来话酒卮。邀欢逐芳草，结兴选华池。

及此风成叹，何时雾可披。自怜无用者，谁念有情离。

望美音容阔，怀贤梦想疲。因声达霄汉，持拙守东陂。
文德
梅应行（明代）

巍然突出广之东，来自昆仑地脉同。华表日明猿啸静，岐阳天脉凤鸣噰。

道宗邹鲁千秋月，雄锁金城万里风。宝鼎圣朝端有赖，五云排闼护飞龙。
忆秦娥
黎廷瑞（宋代）

醒人眼。一枝玉雪疏篱晚。疏篱晚。精神旷逸。风姿凝远。
幽香零乱无人管。依依春恨天涯满。天涯满。霜城戍角，月楼羌管。
奉和族祖紫岩翁谩兴十首 其八
汪炎昶（宋代）

寒士励苦行，不能动邻里。彼或外貌饰，即与时髦齿。

激奖道已微，孰振颓波起。
说经
姚燮（清代）

野马驰天路自宽，冰花碎嚼齿都寒。投空有棒非真喝，造谲成觚信大难。

首座喃喃居士佛，心香窅窅众生坛。玉清一夜芬陀雨，转使洹河竞急湍。
偶成
李流谦（宋代）

有弟书来唤我归，客情偏觉雨声知。
恰当浊浪粘空际，正是青山到梦时。
骤雨
彭汝砺（宋代）

乍喜物情争发育，无端骤雨欲残春。阎闾已负游芳意，畎亩犹滋望岁人。

厚泽颙颙苏品汇，微波泛泛涨江津。城头便好狂吟去，草木青红衬锦茵。
小憩村舍
陆游（宋代）

藤梢维艇子，烟际觅人家。
小妇篸新麦，群童摘晚茶。
溪云易成雨，崖树少开花。
聊寄平生快，青鞋到若耶。
徐一夔以自己小影代送埙上人回龙门寺，为题其上
张昱（元代）

总是三生梦幻身，又何分别假和真？总饶送到龙门寺，也是丹青画里人。
寄满粹翁
王令（宋代）

满子吾逢久，皇皇未见闲。
老成终到孔，穷死亦为颜。
学术思无际，诚明去一间。
吾虽有心者，力苦未能攀。
哀宋姬
袁华（明代）

膏吾车以北征兮，邅黄龙之故城。山川蚴蟉以郁盘兮，维完颜氏之所京。

系二世之雄特兮，日从事乎兵革。何靖康之蒙尘兮，身降庶而窜谪。

粤王枢之有女兮，亦俘累而在行。符玉文之印谶兮，充下陈兮椒房。

甘委命而尽节兮，羌陨身而奚益。俟事机之可乘兮，虽九死而不惜。

胡宋祚之中衰兮，徙二帝于穷山之阴。昧大义而共戴天兮，荃不愧于中心。

陈谠言之謇謇兮，矢弗从而继以死也。何彼苍之不鉴其忠诚兮，竟损生于匕首也。

噫吁戏天乎不仁兮俾独撄其荼毒，父为虏兮国随覆。

身既死兮雠不能复，谋弗克兮为大僇。哀幽愤兮不平，河流汤汤兮征鸿肃肃。

金源兮走鹿，祐陵兮拱木。陈吾辞兮吊贞淑，魂其归来兮故国。
春残
胡慎容（清代）

堂前春已背人归，检点馀光付品题。曲径愁铺芳草路，小桥横品落花溪。

无情夜月能相照，有恨流莺莫乱啼。赢得诗人多少意，碧桃空老雨凄凄。
喜晴
虞俦（宋代）

雨占甲子向来频，谁道开晴必换旬。
云过阳台空有梦，雪消姑射漫凝神。
林间却喜鸠呼妇，檐外何妨鹊噪人。
可怕西郊泥一尺，径须跃马去寻春。
绍兴祀岳镇海渎四十三首 其二十一 奠玉币用《明安》。
郊庙朝会歌辞（宋代）

练日有望，高灵来下。何以告诚，心惟物假。有篚斯实，有宝斯籍。

于以奠之，神光烛夜。
和游古意韵
谢枋得（宋代）

死易程婴岂不知，十年死后未为非。
文辞未必改秦甥，敲朴徒能抱御衣。
无志何劳悲庙黍，得仁更不食山薇。
儒冠有愧一厮养，何忍葵心对落晖。
赠徐中书望终南山歌
王维（唐代）

晚下兮紫微，怅尘事兮多违。

驻马兮双树，望青山兮不归。
赠刘隐居
赵希迈（宋代）

幽居杂岭云，清过晋时人。
学苦常如病，家和不见贫。
雪消崖溜急，春近烧痕新。
寒烛半明灭，通宵语意真。
永遇乐·次稼轩北固楼词韵
姜夔（宋代）

云隔迷楼，苔封很石，人向何处。数骑秋烟，一篙寒汐，千古空来去。使君心在，苍厓绿嶂，苦被北门留住。有尊中酒差可饮，大旗尽绣熊虎。
前身诸葛，来游此地，数语便酬三顾。楼外冥冥，江皋隐隐，认得征西路。中原生聚，神京耆老，南望长淮金鼓。问当时、依依种柳，至今在否。
岁月庭下
钱时（宋代）

几年等得到花开，投老看花能几回。
四树婆娑庭下桂，月明深夜更徘徊。
皇帝狩于近郊
张方平（宋代）

讲事时农隙，斿车引狩畋。旌门开霁野，帐殿拂霜天。

星斗随华开，风云逐宝鞭。翼开花浪急，围合锦城圆。

射狡无遗镞，从奔必应弦。迹人轻过电，骑队速回漩。

鸷翮纷争击，材卢亦竞先。亟来馀逸足，径下不虚拳。

勇气凌金鼓，欢声杂筦弦。抗緌分逆顺，植表阅周旋。

汤德逾三面，尧心岂两豜。颁禽均近列，赐帛及高年。

坐幄陈慈宴，停舆劳力田。鸣铙回綵仗，斜日下濛泉。

宁校虞旗获，聊供庙俎鲜。简稽严卒乘，典制寓蹄筌。

甫草深怀古，磻溪念得贤。威灵增震耀，夷虏慑腥膻。

羽猎尝箴汉，车攻昔美宣。词臣兹纪咏，抑未愧前篇。
邓州西轩书事十首
陈与义（宋代）

杨刘相倾建中乱，不待白首今同归。
只今将相须廉蔺，五月并门未解围。
监利话知县见示诗卷
项安世（宋代）

哦君五十四篇诗，燃尽青藜杖一枝。
长韵屈平经里思，短章介甫集中辞。
只因云梦曾游耳，便把江山尽得之。
割我锦机君已甚，不须更遣世人知。
过友人山居即景
周彦曾（清代）

幽情与物远，小饮傍山村。几折入松径，短墙开竹门。

吟将梅共瘦，人对鸟忘言。风飏余花落，茶烟绕榻昏。
酬新仲见和二首
胡寅（宋代）

蓬蒿翳环堵，左右只图书。
面壁知面累，心斋谅有余。
经纶今贾谊，词赋昔相如。
莫广离骚意，行看直禁庐。
酬令裕见寄之什
李吕（宋代）

伯才不鼓琴，良为知音撤。
渊明琴无弦，荆扉昼常闭。
吾道传沧洲，初不待识别。
叔孙志谐俗，礼乐用绵蕝。
子陵持正论，阿庚腰领绝。
宁可负凿方，枉尺未应屑。
郊居本寂寞，况乃生计拙。
食指日益敏，资用时告竭。
客至坐无毡，窃与郑公埒。
天随拾杞菊，焉能餍餔餟。
平生所厚人，过门或电制，
尝闻贵易交，一命已变节。
包苴既无鱼，裋褐倦造谒。
阔远故人书，谁复访衰苶。
有焰手可炙，其如火不热。
闻酸蚋必聚，其如醯不冽。
向来出肺肝，生死语虚设。
醇风恣浇漓，仁义从荡灭。
江湖足相忘，何苦怨离别。
黄君忘年友，岁寒我辈列。
抗志忌诡随，讲究亦可悦。
高堂甘旨奉，敢以贫故阙。
姑从敩学半，俯首栖林樾。
近枉寄赠篇，用意尤清切。
似闻於易道，琅诵口不辍。
顾惭泽畔癯，韦编老披阅。
未达言外意，搔首漫卼臲。
三圣日星垂，墙仞靡容瞥。
动静本自然，发明赖前哲。
屈伸相感触，至理甚昭晰。
泰反复于隍，而顺出自穴。
机缄默循环，勿用腾口说。
寒泉终可食，但贵井常渫。
正乏双南金，报称愧灭裂。
见许惠然来，谅不出良月。
莫学王子猷，兴尽江天雪。
题徐太史枫江渔父图 其二
屈大均（明代）

梦里一峰青，依稀西洞庭。平生爱林屋，未得隐秋屏。

白鹭自高下，梅花相杳冥。君家在何处，招手且虹亭。